**Kerecsend Község Önkormányzata**

**3396 Kerecsend, Fő u. 55.**

**Tel.: (36) 550-320**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzata képviselő-testületének  
2021. november 16-i rendkívüli képviselő-testületi üléséről***

|  |  |
| --- | --- |
| 24/2021. (XI.16.) határozat | ***A „Mini bölcsőde kialakítása Kerecsenden”*** című projekt kivitelezőjének kiválasztásáról |
| 25/2021. (XI.16.) határozat | A „Tisztítsuk meg az országot!” projekt szállítói feladatainak ellátójáról |
| 26/2021. (XI.16.) határozat | A „Tisztítsuk meg az országot!” projekt koimmunikációs feladatainak ellátójáról |

*A jegyzőkönyv 68 – 73. közötti számozott oldalt tartalmaz.*

**J E G Y Z Ő K Ö N Y V**

Készült: 2021. november 16-én Kerecsend Község Önkormányzata Képviselő-testületének rendkívüli, nyílt képviselő-testületi ülésén (Kerecsend, Fő u. 55.)

***Jelen vannak:***

Sári László Polgármester

Kiss Sándor címzetes főjegyző

Forgácsné Román Rita alpolgármester

Prokaj Milán képviselő

Békési Gyula képviselő

Nagy Ferenc képviselő

Burai József képviselő

Békési Eszter jegyzőkönyvvezető

Kovácsné Békési Beatrix igazgatási előadó

Kocsmárné Sebestyén Éva igazgatási előadó

*NAPIREND*

1. A Képviselő-testület hatáskörébe tartozó, 2021. évi szociális tűzifa támogatási kérelmek elbírálása

előadó: Sári László polgármester

az előkészítésben részt vesz: Kovácsné Békési Beatrix és Kocsmárné Sebestyén Éva igazgatási előadó

1. A „Mini bölcsőde kialakítása Kerecsenden” című pályázat keretében a kivitelezésre benyújtott ajánlatok elbírálása

előadó: Kiss Sándor címzetes főjegyző

1. A „Tisztítsuk meg az országot!” című projekt keretében megvalósítandó szállítási és kommunikációs feladatok ellátására benyújtott ajánlatok elbírálása

előadó: Kiss Sándor címzetes főjegyző

**Sári László polgármester**

Tisztelettel köszöntöm minden képviselőtársamat a mai rendkívüli testületi ülésünkön. Külön köszöntöm két kolléganőmet is, akik a szociális tűzifa kapcsán a méltányossági alapon beérkezett kérelmek elbírálásához adnak nekünk támpontot. Megállapítom, hogy határozatképesek vagyunk. Suha József alpolgármester jelezte, hogy nem tud részt venni, Nagy Ferenc képviselő pedig perceken belül megérkezik. A napirendi pontokkal kapcsolatban lenne egy módosító javaslatom. A szociális tűzifa kérelmek elbírálása zárt ülés keretében történik, így áttennénk 3. napirendi pontnak, és így a 2. és 3. pont lenne az 1. és a 2. napirendi pont.

*A képviselő testület egyhangúlag elfogadta a napirend módosítására vonatkozó javaslatot.*

1. **napirendi pont**

**Sári László polgármester**

A mini bölcsőde kialakítása Kerecsenden című pályázatra érkezett ajánlatok elbírálása. Itt jegyző úrnak adnám át a szót.

**Kiss Sándor címzetes főjegyző**

Köszönöm szépen. Kiosztásra került az előterjesztés, ami a legfontosabb információkat tartalmazza a pályázattal és a beszerzési eljárással kapcsolatban. A képviselők által jóváhagyott 3 potenciális jelöltet megkerestük, illetve a Heves Megyei Hírlapban közzé tettünk a felhívást, hogy bárki jelentkezhet erre a beruházásra. A nyilvános hirdetésre nem volt érdeklődő, a három felkért ajánlattevő adott be ajánlatot. Az ajánlatok felbontása a Pénzügyi Bizottság előtt történt november 11-én. Megállapítható, hogy három olyan ajánlat érkezett, ami lényegesen alacsonyabb összegű, mint a korábbi beszerzési eljárásra érkezettek. Miután nekünk a bruttó összeg számít, így a nettóban érkezett ajánlatokat bruttósítottuk, felszoroztuk 27%-kal.

Így látható, hogy a Platina Kft. valamivel több, mint 41 millió, a Papesz Kft. valamivel több, mint 48 millió, a Ctsz Kft. valamivel több, mint 46 milliós bruttó ajánlatot tett a beruházás kivitelezésére. A beérkezett ajánlatokat ezután formailag és tartalmilag is értékeltük. Erről készítettem egy összegző táblázatot. Mind a három pályázó beadta a költségvetést és a legszükségesebb dokumentumokat, azonban formai hibák minden pályázó esetében fellelhetőek.

A CTSZ 2008 Kft. esetében az a cd hiányzik, amin a teljes pályázati anyagot kellett volna elektronikus formában is eljuttatni. Hiányzik továbbá a műszaki vezető bizonyítványa és az önéletrajza, valamint nem adott be aláírási címpéldányt és a szerződés tervezetet sem nyújtotta be kitöltve és aláírva, ahogy azt vártuk. Viszont a költségvetés részletesen kidolgozva lett benyújtva, ennek összege: 46.269.554 Ft.

A PapeszShadow Kft. esetében ugyancsak voltak hiányosságok, nem nyújtott be referenciaigazolást. Hiányzik a műszaki szakember bizonyítványa, önéletrajza és a szakember megnevezése. Ezentúl hiányzik az aláírási címpéldány és a szerződés tervezet is kitöltve, aláírva.

A Platina Generál Kft esetében hiányzik a referenciaigazolás. Ők voltak egyébként azok, akik az óvoda felújításában közreműködtek. A műszaki vezető esetében is hiányzik a szakember bizonyítványa, önéletrajza és hiányzik az aláírási címpéldány és a szerződés tervezet kitöltve és aláírva.

Adminisztratív szempontból hiányos volt mindhárom ajánlat, a lényeges költségvetési részt teljesítették. Korábban olyan ajánlatok érkeztek, amelyek messze meghaladták a rendelkezésünkre álló forrás összegét. Ebben az esetben is azt kell mondanom, hogy a legalacsonyabb ajánlat is magasabb, mint amennyi forrás a rendelkezésünkre áll. De ez nagyon kis különbség ehhez a beruházási léptékhez viszonyítva.

Összességében 47. 922.179 Ft az elnyert támogatás, amelyhez saját forrást is kell biztosítanunk 2.522.221 Ft összegben. Ez összességében 50.444.400 Ft. Eddig felhasználtunk 2 030.290 Ft-ot tervezésre, az első beszerzési eljárás lefolytatására és az energetikai tanúsítvány kiállítására. Továbbá az eredeti pályázatot megíró cég számára is kellett fizetni úgynevezett bánatpénzt, mert végül úgy döntöttünk, hogy megválunk tőlük, hogy a projektmenedzsment feladatra rendelkezésre álló forrást is megpróbáljuk az építésre fordítani. Így összesen 48.414.110 Ft. maradványunk van, amelyből a képviselő testület által kiválasztott műszaki ellenőrnek Főczény Máriának 400.000 Ft-ot szavaztunk meg. Eszköz és bútorbeszerzésre 7.058.025 Ft-ot kell fordítanunk. Ez összesen 7.458.025 Ft. A maradványunk tehát bruttóban 40.956.058 Ft. Ehhez képest a legalacsonyabb árajánlat 41.103.126 Ft. Így tehát a forrásunk 147.041 Ft-tal kevesebb, mint amire jelen állás szerint szükség van a projekt megvalósításához.

Ennyit szerettem volna elmondani. Esetleg kérdésetek, észrevételetek van-e?

**Sári László polgármester**

Egy kiegészítést szeretnék tenni. Érdeklődő volt a hirdetésre, csak már későn. Biztos, hogy tudjátok, hogy nagyon sokat gondolkodtunk ennek a pályázatnak a sorsáról. Jött már újabb pályázati kiírás is bölcsődék kialakítására. Lehet olyan döntés, hogy ezt visszaadjuk és megpróbálunk újból pályázni, de én úgy gondolom taktikai okokból mégis ehhez a pályázathoz kellene ragaszkodni, mert annak a pályázatnak az elbírálására talán valamikor tavasszal kerül sor. Elképzelhető, hogy nem nyerjük meg. Ezt én biztosabbnak gondolom. Ugyanakkor ebben az évben jelentős összeget különítettünk el kátyúzásra, aszfaltozásra, egyéb feladatok elvégzésére, amivel, igaz késtünk. Volt egy BM-es és egy MFP-s pályázatunk ami útépítésre, illetve útjavításra vonatkozik. A BM-es pályázathoz önerőként használtunk fel bizonyos összeget, de a Vízművel is van egy szerződés, ami alapján az idei karbantartás terhére bizonyos összegben elvégeznek kátyúzást. Most lehetne foglalkozni a kátyúzással, de úgy gondolom, az időjárás miatt nem biztos, hogy minőségi munkát lehetne végezni. Ha ezt a keretet átcsoportosítjuk, akkor nagyjából ez a 2,5 millió forintot kifutná. Az útépítéssel kapcsolatban úgy gondolom, ezt megnyerhetjük, ehhez önerő nem kell. Erre is csak tavasszal kerülhet sor. Úgy gondolom, a Demjéni úti projektnél nagyon sok belső munka van, amit lehet télen is végezni, de szerintem nagyon sok minden áttolódik tavaszra. Nem tudjuk azt most előre jelezni, hogy az építőanyag árak megállnak-e ezen a szinten, vagy emelkednek még. Úgy gondolom, érdemes lenne nekifutni, mert a számok is igazolják, milyen magas a bölcsőde igénylők száma, mert a meglévő két helyiség, amit az óvodából biztosítottunk, már kevés, így emellett egy harmadik helyiségben is napközis foglalkozás zajlik. Úgy gondolom, ezt mindenféleképpen jó lenne megvalósítani. Kérdésetek, észrevételetek van-e ezzel kapcsolatban?

**Forgácsné Román Rita alpolgármester**

Mi arra a garancia – hogyha mondjuk a Platina Kft-t választjuk ki, kötünk velük szerződést - hogy a napi áras építőipari anyagárak mellett mire oda kerül a sor a 41 millió bruttóból ne legyen több? Ez már olyan szerződés lesz, hogy ennyiért vállalják és ennyiből kell kihozni, ha háromszorosára emelkednek is az árak?

**Kiss Sándor címzetes főjegyző**

Igen, egyösszegű szerződést kötünk velük és a kötelezettségük az, miután aláírták a szerződést, hogy a vállalt áron azt a műszaki tartalmat megvalósítsák amit vállaltak.

**Forgácsné Román Rita alpolgármester**

Rendben, köszönöm. Még annyit szeretnék hozzáfűzni, hogy én anno egyszerű állampolgárként vettem részt ezen az ülésen, mikor ez a pályázat be lett adva a mini bölcsőde kialakítására. Akkor is hallottam az érveket/ellenérveket. Ha már megnyertük butaság lenne visszaadni ezt a pénzt, ki tudja, mi lesz a következő pályázati kiírás eredménye. Végül is, ha kb. 100 000 Ft az eltérés és van rá fedezet, akkor szerintem nyugodtan belevághatunk.

**Nagy Ferenc képviselő**

A műszaki ellenőrt a választott cég hozza, vagy mi választjuk?

**Kiss Sándor címzetes főjegyző**

Őt már megbízta a képviselő-testület, Főczény Máriát, aki az óvoda felújítás ellenőre is volt. Nagyon meg voltunk elégedve a munkájával.

**Sári László polgármester**

Ha nincs több észrevétel, akkor a legkedvezőbb ajánlatot adó Platina Generál Kft.-t gondolnám és ajánlanám elfogadásra. Aki egyet ért kérem, tegye fel a kezét!

A Képviselő-testület egyhangú szavazással (6 igen) az alábbi határozatot fogadta el:

**24/2021. (XI.16.) határozata**

Kerecsend Község Önkormányzatának Képviselő-testülete a Pénzügyminisztérium PM/2002-2/2019. iktatószámú támogatói okirata alapján a 443494 azonosítójú pályázat keretében megvalósuló ***„Mini bölcsőde kialakítása Kerecsenden”*** című projektnek a közbeszerzési értékhatárnál alacsonyabb összegű beszerzési becsült értékére tekintettel lefolytatott megismételt beszerzési eljárásban beérkezett árajánlatok elbírálása alapján a következő határozatot fogadja el:

1. A Képviselő-testület a rendelkezésre álló anyagi fedezet összegét a projekt megvalósításához szükséges saját forrás összegének 147.041 Ft-tal történő megemelésével megemeli.
2. A beszerzési eljárás, a rendelkezésre álló anyagi fedezet megemelését követően, eredményes.
3. A Képviselő-testület a legkedvezőbb ajánlatot adó **Platina Generál Ép. Kft-t** (3411 Szomolya, Rákóczi út 26.) bízza meg a kivitelezői feladatok ellátásával 32.364.666 + áfa = **41.103.126 Ft vállalkozói díjon.**
4. A Képviselő-testület megbízza Sári László polgármestert, hogy az ajánlattételi felhívás részeként jóváhagyott vállalkozói szerződést az elfogadott vállalkozói díjjal kiegészítve a Platina Generál Ép. Kft. képviselőjével aláírja.

Felelős: Sári László polgármester

Határidő: azonnal

1. **napirendi pont**

**Sári László polgármester**

Áttérnénk a Tisztítsuk meg az országot! pályázatra benyújtott ajánlatok elbírálására. Átadnám a szót Jegyző úrnak.

**Kiss Sándor címzetes főjegyző**

Ez egy egyszerű pályázat, azonban ami nehézséget jelent, hogy 2021. november 30-ig meg is kell valósítani. A támogatói okirat is most érkezett meg. Tegnapra kértük be az árajánlatokat is, úgyhogy ez nagyon gyorsan pörgő pályázati program lesz. A célja az, hogy felszámoljuk az illegális hulladékdepókat, eltávolítsuk a hulladékot.

A projekttet érintően két beszerzési eljárást kell lefolytatnunk. Az egyik szállításra, a másik pedig a kommunikációs feladatok ellátására vonatkozik.

A bekért ajánlatok közül az Egri Hulladékgazdálkodási Kft. adta a legalacsonyabb ajánlatot a szállításra, ami nem véletlen hiszen itt vannak a közelünkben, a kommunikációs feladatok ellátására pedig a D-H Consulting, Dér-Herendovics Andrea egyéni vállalkozó adta 440.000 Ft-tal a legalacsonyabb árajánlatot. Javaslom, hogy a két legkedvezőbb ajánlatot adót bízza meg a képviselő-testület a feladatok ellátásával. Köszönöm szépen.

**Sári László polgármester**

Szeretném szavazásra bocsátani, az előbb elhangzott előterjesztés alapján az Egri Hulladékgazdálkodási Kft., valamint Dér-Herendovics Andrea ajánlatát fogadjuk el.

A Képviselő-testület egyhangú szavazással (6 igen) az alábbi határozatokat fogadta el:

**25/2021. (XI.16.) határozata**

Kerecsend Község Önkormányzatának Képviselő-testülete a **„**TISZTÍTSUK MEG AZ ORSZÁGOT!” projekt 2021. évi I. ütem pályázati kiírás keretében megvalósuló 2021/TMOP2/0035 azonosító számú projektben a ***hulladékszállításra, deponálásra és összegyűjtési szolgáltatásra*** benyújtott árajánlatok elbírálása alapján az Egri Hulladékgazdálkodási Nonprofit Kft-t (3300 Eger, Homok u. 26.) bízza meg a feladat ellátásával 1.860.000 Ft + áfa = 2.362.200 Ft vállalkozási díjon.

A Képviselő-testület megbízza Sári László polgármestert, hogy a pályázati felhívásban, a pályázatban, valamint a támogatói okiratban foglaltak figyelembevételével a vállalkozási szerződést az Egri Hulladékgazdálkodási Nonprofit Kft-vel megkösse.

Felelős: Sári László polgármester

Határidő: azonnal

**26/2021. (XI.16.) határozata**

Kerecsend Község Önkormányzatának Képviselő-testülete a **„**TISZTÍTSUK MEG AZ ORSZÁGOT!” projekt 2021. évi I. ütem pályázati kiírás keretében megvalósuló 2021/TMOP2/0035 azonosító számú projektben a ***kommunikációs feladatok ellátására*** benyújtott árajánlatok elbírálása alapján a D-H. Consulting Dér-Herendovics Andrea e.v -t (3300 Eger, Faiskola u. 1.) bízza meg a feladat ellátásával bruttó 440.000 vállalkozási díjon.

A Képviselő-testület megbízza Sári László polgármestert, hogy a pályázati felhívásban, a pályázatban, valamint a támogatói okiratban foglaltak figyelembevételével a vállalkozási szerződést a D-H. Consulting Dér-Herendovics Andrea e.v-val megkösse.

Felelős: Sári László polgármester

Határidő: azonnal

**Sári László polgármester**

A nyilvános ülést ezzel bezárom és zárt ülést rendelek el.

kmf.

Sári László Kiss Sándor

polgármester címzetes főjegyző